***Αθήνα, 17/1 /2025***

**ΔΕΛΤΙΟ ΤΥΠΟΥ**

**ΒΑΡΟΜΕΤΡΟ ΚΕΕΕ: Ποιες είναι οι δαπάνες των Ελλήνων φέτος τα Χριστούγεννα**

**Τα ευρήματα της έρευνας καταναλωτών (Νοέμβριος - Δεκέμβριος 2024)**

**Σημαντική αύξηση** καταγράφηκε στο μέσο κατά κεφαλή ποσό που ανέφεραν ότι θα διαθέσουν οι καταναλωτές **για την αγορά δώρων** κατά την εορταστική περίοδο, σύμφωνα με τα ευρήματα της έρευνας καταναλωτών, η οποία διεξήχθη στο πλαίσιο του εξαμηνιαίου Βαρόμετρου της Κεντρικής Ένωσης Επιμελητηρίων Ελλάδος. Πιο συγκεκριμένα, η μέση κατά κεφαλή δαπάνη που προτίθεντο να πραγματοποιήσουν οι καταναλωτές για την αγορά δώρων, είτε προσωπικά είτε για συγγενείς και φίλους, **έφθανε στα 151 ευρώ, έναντι 131 ευρώ πέρυσι, ήτοι αύξηση 15,3%.** Αύξηση καταγράφηκε, επίσης, στην πρόθεση **δαπάνης για εορταστικά τραπέζια: από 115 ευρώ το 2023 ανά νοικοκυριό στα 135 ευρώ φέτος, ήτοι αύξηση 17,4%.**

**Σταθερή, σε σχέση με την αντίστοιχη περσινή περίοδο, καταγράφηκε η πρόθεση πραγματοποίησης κάποιου ταξιδιού ή εκδρομής** κατά τη διάρκεια των εορτών Χριστουγέννων και Πρωτοχρονιάς. Πιο συγκεκριμένα, το 10% των καταναλωτών –από 9% το 2023– δήλωσαν ότι θα πραγματοποιήσουν κάποιο ταξίδι στο εσωτερικό (7%) ή στο εξωτερικό (3%)με διαμονή σε ξενοδοχείο ή πληρωμένο κατάλυμα, το 15% ανέφεραν ότι θα ταξιδέψουν με διαμονή σε φίλους/συγγενείς ή σε ιδιόκτητο σπίτι (όσο και το 2023), είτε στο εσωτερικό (13%), είτε στο εξωτερικό (2%). **Το 72% των καταναλωτών δεν θα πραγματοποιούσε κάποιο ταξίδι κατά τη διάρκεια της εορταστικής περιόδου (από 73% πέρυσι).**